“พาณิชย์” เปิดตัวเลข “ส่งออก” ก.ย. ขยายตัว 7.8% ดีเกินคาด!
“พาณิชย์” เผยตัวเลข “ส่งออก” เดือนก.ย.65 มูลค่า 24,919 ล้านเหรียญสหรัฐ โต 7.8% ดีกว่าที่ตลาดคาด พร้อมประเมินทั้งปี 65 ขยายตัว 8% จากเป้าที่ตั้งไว้ 4% ส่วน “นำเข้า” มูลค่า 25,772 ล้านเหรียญสหรัฐ ขยายตัว 15.6%
“พาณิชย์” เปิดตัวเลข “ส่งออก” เดือนก.ย.65 มูลค่า 24,919 ล้านเหรียญสหรัฐ โต 7.8% ดีเกินคาด “นำเข้า” ขยายตัว 15.6%
26 ต.ค. 2565

นายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ เปิดเผยภาวะการค้าระหว่างประเทศของไทยว่า ในเดือนก.ย.65 มีมูลค่า 24,919 ล้านเหรียญสหรัฐ ขยายตัว 7.8% จากช่วงเดียวกันของปีก่อน ขณะที่ตลาดคาดว่าจะขยายตัว 4.3-4.4% ขณะที่การนำเข้า มีมูลค่า 25,772 ล้านเหรียญสหรัฐ ขยายตัว 15.6% จากช่วงเดียวกันของปีก่อน ส่งผลให้เดือนก.ย. ไทยขาดดุลการค้า 853.2 ล้านเหรียญสหรัฐ
ส่วนในช่วง 9 เดือนปี 65 (ม.ค.-ก.ย.65) มูลค่าการส่งออกรวม อยู่ที่ 221,366 ล้านเหรียญสหรัฐ  ขยายตัว 10.6% มูลค่าการนำเข้ารวม อยู่ที่ 236,351 ล้านเหรียญสหรัฐ ขยายตัว 20.7% ส่งผลให้ไทย 9 เดือน ไทยขาดดุลการค้า 14,985 ล้านเหรียญสหรัฐ
ทั้งนี้รองนายกรัฐมนตรี และรมว.พาณิชย์ เชื่อว่า การส่งออกของไทยในช่วงไตรมาส 4/65 จะขยายตัวได้ดีอย่างต่อเนื่อง และยังเป็นตัวขับเคลื่อนเศรษฐกิจที่สำคัญในการสร้างรายได้ให้กับประเทศ โดยคาดว่าทั้งปีนี้การส่งออกของไทยจะขยายตัวได้ราว 8% จากเป้าหมายที่ตั้งไว้ที่ 4%
“มั่นใจว่าการส่งออกไตรมาส 4 ยังจะขยายตัวได้ดี และยังเป็นตัวขับเคลื่อนสำคัญทางเศรษฐกิจ…ปีนี้ คาดว่าส่งออกจะโตได้เท่าตัว จากเป้าหมายที่ตั้งไว้ 4%” นายจุรินทร์ ระบุ